Pretoria-gyselaarsdrama: Vier doodDie toneel Woensdagmiddag by The Meadows-veiligheidskompleks in die ooste van Pretoria. Foto: Kent Williamson Vier mense is dood nadat ŉ man Woensdag polisiebeamptes en veiligheidswagte by The Meadows-veiligheidskompleks, in die ooste van Pretoria gyselaar gehou het. Kapt. Dave Miller, ŉ polisiewoordvoerder, het bevestig dat die verdagte en nog drie mense dood is. Maroela Media het vroeër berig die man, ŉ inwoner in die kompleks, het glo op mense buite sy huis geskiet voordat hy polisiebeamptes en veiligheidsbeamptes gyselaar geneem het. Die gyselaars is later deur die SAPD se spesiale taakspan gered. Miller wou vroeër nie kommentaar lewer oor ŉ foto wat die ronde doen op sosiale media, waarin gesien kan word hoe twee mense, wat vermoedelik dood is, in ŉ straat lê nadat hulle na bewering geskiet is nie. Inwoners was ure lank verhoed om na hul huise terug te keer omdat die strate rondom die kompleks afgesper was. Hulle is omstreeks 21:00 deur die polisie na hul huise begelei waar hulle gevra is om binne te bly. Meer besonderhede oor die skieter en wat tot die voorval gelei het, is nie onmiddellik beskikbaar nie. Lees alle vorige berigte oor The Meadows-gyselaarsdrama op Maroela Media.